Die huise in astrologie is die twaalfvoudige verdeling van die horoskoop wat betrekking het op die verskillende lewensterreine. Die stand van ’n planeet weerspieël hiervolgens op watter gebied die planeet werksaam is. Daar is verskeie huisstelsels in gebruik, waarvan dié van Placidus die gewildste is. Die indeling van die horoskoop in huise het op dieselfde wyse ontstaan as die indeling van die 12 tekens van die diereriem: Sterretekens: Binne ’n jaar volg die son ’n skynbare baan al met die 12 tekens van die diereriem langs. Hieruit het die vierdelige verdeling ontstaan op die basis van die volgende kardinale punte: die twee nagewenings en die twee sonkeerpunte wat die begin van die 4 seisoene aandui: Ram op 0 grade vir die lente (in die Noordelike Halfrond), die lentepunt genoem, Kreef op 90 grade vanaf die lentepunt vir die somer, Weegskaal op 180 grade vir die herfs en Steenbok op 270 grade vir die winter. Elke kwadrant dek 3 maande. Huise: Binne ’n dag (24 uur) kom die son op, is hy op sy hoogste punt, gaan hy onder en is hy op sy laagste punt.